钦定古今图书集成/明伦汇编/氏族典/第196卷 > 《廖用贤尚友录》 > 晁咏之
## 钦定古今图书集成/明伦汇编/氏族典/第196卷 > 《廖用贤尚友录》 > 晁咏之

按《宋史晁补之传》：“补之从弟咏之，字之道，少有异才，
以荫入官，调扬州司法参军。未上时，苏轼守扬州，补
之倅州事，以其诗文献轼。轼曰：‘有才如此，独不令我
一识面邪’？乃具参军礼入谒，轼下堂挽而上，顾坐客
曰：‘奇才也’。”复举进士，又举宏词，一时传诵其文。为河
中教授，元符末，应诏上书论事罢官。久之，为京兆府
司录事，秩满，提点崇福宫。卒，年五十二。有《文集》五十
卷。